สกู๊ป : Smile hub...รู้เท่าทันสุขภาวะทางจิต
สมายฮับ แอพลิเคชันยุคใหม่ที่กรมสุขภาพจิตพัฒนาขึ้น เพื่อให้ผู้ที่มีความเครียดนั้นสามารถทำแบบทดสอบ เพื่อให้รู้เท่าทันสภาวะทางอารมณ์ของตนเอง เพื่อให้ลดอัตรการฆ่าตัวตาย และเข้าพบแพทย์เพื่อทำการรักษาได้อย่างทันท่วงที ติดตามได้ในรายงาน
 
สภาพสังคมในปัจจุบันที่ไม่เคยหยุดนิ่ง เกิดการแข่งขันระหว่างคนในสังคมเพิ่มมากขึ้น ทำให้มีความกดดันตกค้างอยู่ภายในใจ ทั้งที่เกิดจากการกดดันจากตนเอง สิ่งแวดล้อมและหัวหน้างาน  นำไปสู่การเกิดความเครียดได้ง่าย เสี่ยงต่อการป่วยสุขภาพทางจิต และอาจก่อให้เกิดกระทำผิดทางร่างกายที่อาจเกิดต่อเนื่องขึ้นมาได้

กรมสุขภาพจิต จึงจัดทำแอพพลิเคชัน สมายฮับ ใช้สำหรับการตรวจสอบภาพจิตใจของผู้ใช้ พร้อมกับการประเมินอารมณ์ และพัฒนาการทางด้านจิตใจ ก่อนอาการเหล่านั้นแสดงออกมาขึ้น จนนำไปสู่การฆ่าตัวตายในที่สุด

ทันทีที่ดาวน์โหลดแอพลิเคชันสำเร็จ เมื่อเข้ามา จะพบกับแบบประเมินสุขภาพจิตกลุ่มวัยต่างๆ ทั้ง เด็กแรกเกิด -11 ปี วัยรุ่น 12-17 ปี วัยทำงาน 18-60 ปี และวัยสูงอายุ 60 ปีขึ้นไป วัยเด็ก จะมีโปรแกรมเฝ้าระวังและส่งเสริมพัฒนาการเด็กปฐมวัย ซึ่งจะเชื่อมต่อไปยังเว็บไซต์ของสถาบันพัฒนาการเด็กราชนครินทร์ หน่วยงานเชี่ยวชาญด้านพัฒนาการเด็กของกรมสุขภาพจิต มีการประเมินความฉลาดทางอารมณ์ หรืออีคิว ใน 2 ช่วงอายุ คือ อายุ 3-5 ปี และ 6-11 ปี โดยผู้ปกครองเป็นผู้ทำการประเมิน

สำหรับวัยรุ่นจะประเมินความฉลาดทางอารมณ์และภาวะซึมเศร้า วัยทำงานจะประเมินความเครียดและภาวะซึมเศร้า ขณะที่วัยสูงอายุจะประเมินสุขภาพจิตและภาวะซึมเศร้า ซึ่งระบบจะประเมินผลให้โดยอัตโนมัติ โดยใช้เวลาไม่นาน พร้อมรับคำแนะนำในภาพรวมและตามผลการประเมินที่ได้ ตลอดจนได้รับแนวทางการพัฒนาสุขภาพจิตจากผู้เชี่ยวชาญด้านสุขภาพจิตในทันที รวมทั้ง ยังสามารถแชร์ไปยังTimeline ได้

นอกจากนี้ ยังได้รวบรวมข่าวสาร ความเคลื่อนไหวด้านสุขภาพจิต คำคมอมยิ้ม บทความสุขภาพจิตออนไลน์  รวมทั้งสื่อสุขภาพจิตต่างๆ ที่น่าสนใจ มาไว้ในแอพลิเคชันนี้อีกด้วย ที่สำคัญ เมื่อมีปัญหา ไม่รู้จะปรึกษาใคร สามารถโทรปรึกษาสายด่วนสุขภาพจิต 1323 ผ่านแอพลิเคชันได้ในทันที

แต่ที่พลาดไม่ได้กับอีกหนึ่งลูกเล่นที่สร้างความน่าสนใจให้กับแอพพลิเคชัน “smile hub” นี้ คือ การเช็คดวงความสุขที่ให้ผู้ใช้ มีส่วนร่วมโดยการเขย่า (Shake it) สมาร์ทโฟน หรือ แท็บเล็ท เพื่อรับคำทำนายผลที่แฝงไปด้วยข้อคิดที่ดีในการส่งเสริมและพัฒนาสุขภาพจิตให้กับตนเอง ซึ่งสามารถแชร์ คำทำนายนี้ไปยัง Timeline ได้อีกเช่นเดียวกัน

นับเป็นหนึ่งความก้าวหน้าของกรมสุขภาพจิต ที่จะเป็นพัฒนาความรู้เพื่อให้เท่าทันต่อยุคสมัยที่นำเอาเทคโนโนยีเข้ามาใช้ในการประเมินความเสี่ยง เพื่อให้คนไทยลดอัตราการฆ่าตัวตายให้ได้มากที่สุด